Irtaimistolla tarkoitetaan kodin päivittäiseen ja vapaa-ajan käyttöön tarkoitettua kodissasi olevaa omaisuutta. Irtaimistoon kuuluvat myös urheilu- ja harrastusvälineet mutta eivät moottorikäyttöiset kulkuvälineet. Harrastusvälineitä ovat esimerkiksi kalastusvälineet. Urheiluvälineitä ovat muun muassa hiihto- ja laskettelusukset, golfvarusteet ja sukellusvälineet. Urheilu- ja harrastusvälineiden rikkoutumista käytössä ei kuitenkaan korvata.
Irtaimiston vakuutus on voimassa vakuutuskirjaan merkityssä vakuutuspaikassa ja sen käyttöön liittyvissä säilytystiloissa. Omakotitalossa ja vapaa-ajan rakennuksessa tämä tarkoittaa, että vakuutus on voimassa rakennuksen käyttöä palvelevissa samalla piha-alueella olevissa rakennuksissa. Vuokra- tai osakehuoneistossa irtaimiston vakuutus on voimassa vakuutuskirjassa mainitussa asuinhuoneistossa ja sen käyttöön liittyvissä säilytystiloissa.
Kerros-, rivi- tai paritalojen kellarikomeroissa ja muissa asunnon hallintaan ja käyttöön välittömästi liittyvissä asunnon ulkopuolisissa varastoissa säilytettävän irtaimiston enimmäiskorvausmäärä on 3 000 euroa vakuutustapahtumaa kohden.
Kodistasi tai vapaa-ajan asunnostasi tilapäisesti muualle siirretty irtaimisto on vakuutettuna Suomessa 10 000 euroon asti.